Benyó Tamás

*Fogságban*

Szabad vagy – intett a bíró, és eltűnt szem elől.

K kinyitotta a fridzsidert, kivett belőle egy doboz sört,

majd leült a gép elé. Bekapcsolt, és kikapcsolt.

Maga sem tudta, pihen, vagy dolgozik,

mialatt a képernyő villódzó fénye táncolt

a szemében. Már csak egyetlen pillanat

választotta el az örökkévalóságtól, amikor

hirtelen közbeszólt egy kóbor áramszünet:

Leállt a hűtő, kifogyott a sör.

*Végakarat*

Akit még nem szerettem

s ő sem szeretett,

akit még nem gyűlöltem

s ő sem gyűlölt,

akinek még nem fogtam kezét

a folyóparton

bámulva a száguldó vizet -

Ő legyen támaszom és tanúm

az ítélet napján,

akinek szavai

mint átlátszó üveggolyók

gurulnak egy bársonyszőnyegen

a bírói pulpitus felé:

Ez is csak egy a sok közül,

nem ismerem.